La patru luni distanţă de la discursul care i-a cucerit pe români, Donald Tusk s-a întânit cu eroul care l-a inspirat: Helmuth Duckadam, la Sibiu.

Legendarul fotbalist a povestit pentru Jurnalul de Seară cum a decurs întâlnirea cu Donald Tusk.

„A fost un moment deosebit, cel în care Donald Tusk m-a invitat să ne cunoaştem la Sibiu într-un moment atât de important. Pentru mine şi familia mea va rămâne ceva deosebit. Întâlnirea a decurs mai mult decât plăcut.

După ce ne-am strâns mâna, m-am adresat cu „domnule preşedinte, vreau să vă mulţumesc pentru discursul de la Ateneu”. Mi-a spus că ne adresăm cu Donald şi Helmuth.

Am făcut schimb de cadouri. Am vrut să i-l trimit pe al meu printr-o televiziune, dar el mi-a spus că nu, să ne întâlnim pe 8 mai, la Sibiu, vreau să te cunosc, şi dacă vreau sa îi dau ceva, sa îi dau personal.

I-am dat o pereche de mănuşi, le-a încercat, i-au fost bune, un tricou cu Steaua din 86, cu Donald Tusk nr. 1, şi o pălincă făcută de mine. Mi-a oferit o pălincă, puţin mai slabă, a recunoscut şi el, din oraşul dânsului, şi o carte cu Uniunea Europeană cu semnătura dumnealui.

Am aflat după acel discurs că şi el a jucat fotbal, nu la un nivel foarte mare, dar că e un pasionat al fotbalului. Poate de aceea în discursul său am fost şi eu inclus. Cu siguranţă a văzut partida de la Sevilla.

Am discutat despre fotbal, vreo jumătate de oră, am aflat că e fan al FC Barcelona şi era dezamăgit de partida de aseară că s-a calificat Liverpool.

Dupa jumătate de oră am simţit nevoia să mă retrag, ştiu câte probleme are pentru pregătirea zilei de mâine, mi-a spus că i-ar face plăcere să stea mai mult să vorbim despre fotbal.

Dacă s-a putut ca Helmuth Duckadam să se întâlnească cu preşedintele Consiliului European cred că totul e posibil. Important e să ne propunem mult mai mult ca să realizăm ceva”, a declarat pentru Digi24 Helmuth Duckadam.